༢༥༤༽༄། ། འགྲོ་བའི་བདེ་སྐྱིད་ཤེས་རབ་ཕར་ཕྱིན་ལས་བྱུང་བ་དགེ་བཤེས་ལྕགས་རི་བའི་ཞུ་ཆོས། ། »» དུས་གསུམ་རྒྱལ་བ་ཀུན་དང་རྒྱལ་སྲས་དང་། ། འཕགས་པ་རྣམས་དང་འགྲོ་བ་མ་ལུས་ཀུན། ། བདེ་སྐྱིད་ཀུན་གྱི་འབྱུང་གནས་གཅིག་པུ་ཉིད། ། ཡུམ་གྱུར་ཤེས་རབ་ཕ་རོལ་ཕྱིན་ལ་སྐྱབས་སུ་མཆི། ། རྒྱལ་བ་རྣམས་དང་དེ་སྲས་དང་། ། མཁས་པ་རྣམས་དང་རྣལ་འབྱོར་པ། ། ཆོས་ཀྱི་མིག་ལྡན་དམ་པ་རྣམས། ། རྒྱལ་བའི་ཡུམ་འདིར་དད་ཅིང་གུས། ། མཉམ་མེད་འཇིག་རྟེན་མགོན་པོ་ཡིས། ། ཉིད་ཀྱི་སྐུ་བས་ལྷག་པར་དགོངས། ། ཤིན་ཏུ་གཅེས་པའི་གསང་ཚིག་འདི། ། མགོན་པོ་དེ་ཡི་རྗེས་འབྲང་ཞིང་། ། རང་ལ་སྙིང་བརྩེ་ཡོད་པའི་མིས། ། རང་གི་སྲོག་པས་གཅེས་པར་བསྲུང་། ། དཔག་མེད་འགྲོ་བ་སྨིན་པའི་ཐབས། ། ཆོས་འདིར་གུས་ལས་གཞན་མེད་པས། ། དད་གུས་བྱ་ཐབས་ཅུང་ཞིག་བསྟན། ། འདིར་བཅོམ་ལྡན་འདས་ཀྱི་ཡུམ་ཤེས་རབ་ཀྱི་ཕ་རོལ་ཏུ་ཕྱིན་པ་ལས། སངས་རྒྱས་སྲས་དང་ཉན་ཐོས་རང་རྒྱལ་ལྷ་རྣམས་དང་། ། འགྲོ་བ་ཀུན་གྱི་བདེ་སྐྱིད་ཆོས་རྣམས་ཇི་སྙེད་པ། ། དེ་ཀུན་ཤེས་རབ་ཕ་རོལ་ཕྱིན་མཆོག་སྤྱོད་ལས་བྱུང་། ། ཞེས་གསུངས་པས། མཆོད་ཅིང་ཉམས་སུ་བླང་བའི་ཕན་ཡོན་དེ་ཉིད་ཀྱིས་ཤེས་པ་ཡིན་ལ། མྱུར་དུ་རྫོགས་པའི་བྱང་ཆུབ་ཏུ་སངས་རྒྱ་བར་ལུང་བསྟན་པ་ཡང་། ཤེས་རབ་ཕ་རོལ་ཕྱིན་འདི་སུ་ཡི་ལག་ཐོབ་པ། ། རིང་པོར་མི་ཐོགས་འདྲེན་པ་རྣམས་ཀྱི་བྱང་ཆུབ་འཐོབ། ། ཅེས་གསུངས་པས་ཤེས་ལ། དེ་ལས་ལྡོག་པ་ལས་ནི། དེ་ལས་ལྡོག་པ་ཉིད་དུ་འགྱུར་ཏེ། དེ་ཡང་གང་ཞེ་ན། སངས་རྒྱས་དང་། སྲས་དང་། ཉན་ཐོས་དང་། རང་སངས་རྒྱས་དང་། བདེ་འགྲོའི་ལྷ་རྣམས་དང་། འགྲོ་བ་ཐམས་ཅད་ཀྱི་བདེ་སྐྱིད་དང་། འགྲོ་བ་ཐམས་ཅད་ཀྱི་ནང་དུ་རང་ཡང་ཡོད་པས། དེ་ཐམས་ཅད་སྤངས་པ་དང་། འདྲེན་པ་ཐམས་ཅད་ཀྱི་བྱང་ཆུབ་མི་ཐོབ་པ་དང་། དེའི་འགྲོ་བའི་གནས་ཀྱང་གཅིག་པུ་ཉིད་དུ་གསུངས་ཏེ། རྒྱལ་བའི་ཤེས་རབ་ཕ་རོལ་ཕྱིན་ལ་མ་དད་ན། ། ཐོས་ནས་བློ་ཆུང་དེ་ཡིས་འདི་ནི་སྤོང་བྱེད་དེ། ། སྤངས་ནས་སྐྱབས་མེད་གྱུར་པ་དེ་ནི་མནར་མེད་འགྲོ། ། ཞེས་གསུངས་པས། ཤེས་རབ་ཀྱི་ཕ་རོལ་ཏུ་ཕྱིན་པ་རྒྱ་མཚོ་ཆེན་པོ། ཆུ་ཐམས་ཅད་ཀྱི་གནས་སྤངས་ན། སྒོ་ཡིན་པའི་ཕྱིར་ཐུབ་པའི་ཆོས་རྣམས་མ་སྤངས་པ་གཅིག་ཀྱང་མེད་པས། རང་ལ་སྙིང་བརྩེ་ཡོད་པ་རྣམས་ཀྱིས་སྤོང་བ་ཞེས་པ། ཉོ་བ་དང་། འཚོང་བ་དང་། གཏའ་མར་འཛུད་པ་དང་། གོང་འདེབས་པ་དང་། ཁྱད་པར་དུ་འཇལ་ལེན་ཆེན་པོ་བྱེད་པ་རྣམས་ལ། གསུང་རབ་ཀྱི་གོང་བཏབ་ན། ཡུལ་ཁམས་གསུང་རབ་ཀྱི་གོང་དུ་བཏབ་པས། ཡུལ་དེ་གསུང་རབ་ཀྱི་རིན་དུ་སོང་བས། ཡུལ་ལོངས་སྤྱད་པ་གསུང་རབ་ཀྱི་རིན་དུ་འགྱུར་བ་དང་། རྫས་དང་ཡོ་བྱད་ཀྱི་དངོས་པོ་གཞན་ཐམས་ཅད་ཀྱང་དེ་དང་འདྲ་བར་འགྱུར་ལ། འདིའི་རྣམ་པར་སྨིན་པ་ཡང་། ལྷའི་དབང་པོས་ཞུས་པའི་མདོ་ལས། རིན་པོ་ཆེའི་ཕུང་པོ་བླུད་ནས་འབྲུ་རེ་རཻས། སེམས་ཅན་དམྱལ་བར་བསྐལ་པ་ཆེན་པོ་རེར་སྡོད་དགོས་གསུང་སྟེ། ཐུབ་པ་ཆེན་པོའི་གསུང་འགྱུར་བ་མེད་པས། དངོས་པོ་ཐམས་ཅད་གསུང་རབ་ཀྱི་གོང་དུ་མི་གཅད། ཁལ་ལྔ་བརྒྱ་ཕྲག་མང་པོའི་གྲངས་སམ། མཁར་བཤིག་པ་དང་། ཐུས་རྟ་དང་། ཡུལ་གྲུ་བཅད་འདྲལ་བྱས་ནས་ཅི་མ་རུང་བས། ཁྱེད་ཀྱི་འདི་ལ་ནན་ཏན་བྱ་བ་ཤིན་ཏུ་ཡང་གལ་ཆེ། པཎྜི་ཏ་ཆེན་པོ་ཤཱཀྱ་ཤྲཱིའི་ཞལ་སྔ་ནས། བདག་ལ་ཐུགས་མུག་བཀའ་འཕྲིན་དུ་ཡང་བརྫངས་པ་ལས། ཉི་མ་ནུབ་ཕྱོགས་ཁ་ཆེའི་རྒྱབ་ཐག་རིང་པོ་ནས། གར་ལོག་གི་དམག་བྱུང་ནས། དེ་བཞིན་གཤེགས་པའི་སྐུ་གསུང་ཐུགས་ཀྱི་རྟེན་ཐམས་ཅད་ནི་བཤིགརབ་ཏུ་བྱུང་བ་ཐམས་ཅད་ནི་བསད། ད་ལྟ་སངས་རྒྱས་ཀྱི་བསྟན་པ་རྒྱ་གར་ཡུལ་དུ་ཟླ་བ་ཕྱེད་དང་བརྒྱད་ཚུན་ཆད་ན་མི་གནས་པ་ཡིན་གསུང་། དེ་ཙམ་པའི་རྣམ་པར་སྨིན་པ་ཤིན་ཏུ་ཆེ་བ། ལས་རྔམས་པོ་ཆེ་དེ་ལ་ཤིན་ཏུ་ཡང་ཧ་ལས་པར་བྱུང་བ་ལས། ཡང་བསམས་པ། ག་རེ་ཡུལ་དེ་ན་ཤེས་རབ་ཀྱི་ཕ་རོལ་ཕྱིན་པ་མི་མང་། ཕུང་པོ་ཆེན་པོ་དེ་ཙམ་གྱིས་ཀྱང་ཤེས་རབ་ཀྱི་ཕ་རོལ་ཏུ་ཕྱིན་པ་སྤངས་པའི་ཆ་ཙམ་ཡང་མི་ཕོད་པས་དེ་ཀུན་དྲག་ཤོས་སུ་འདུགཆོས་ལ་ནོར་རྩིས་སུ་བཅུག་ནས། གོང་བཏབ་པའི་དུས་སུ་ཆོས་ཀྱིས་ནམ་སླ་ཆོད་པ་ག་ལ་ཡོད། ཆོས་མིན་པ་སྤྱོད་རྒྱུ་ནི་གར་རྙེད། ཟ་བ་དང་འཐུང་བ་དང་། སྤྱོད་པ་དང་། དཀོར་དང་། ནོར་དང་། ཡུལ་དང་། ཞིང་གཞི་མ་ཐམས་ཅད་འདི་ལྟར་གྱུར་ན། ཀྱེ་ཧུད་ཇི་ལྟར་འགྱུར་བ་བསམས་ནས་སྲོག་ལ་བབ་ཀྱང་ཤིན་ཏུ་གཟབ་པར་སློབ་མ་རྣམས་ཀྱིས་ཐུགས་ལ་བཞག་པར་ཞུ། ཀྱེ་མ་ཀྱེ་མ་ཤིན་ཏུ་ཡིད་རེ་མུག། འཁོར་བ་སྡུག་བསྔལ་མུན་པའི་འཇིག་རྟེན་འདིར། ། ཨུ་ཏུམ་ཝ་ར་ལྟ་བུར་རེས་འགའ་ཞིག། རྒྱལ་བ་བྱུང་ཡང་བསྟན་པ་མི་གནས་པ། ། ཐབས་ཚུལ་མང་པོས་འཇིག་པར་བྱེད་པ་ཡི། ། དུས་འདིར་བདག་ཅག་སྐྱེས་པར་གྱུར་པ་ལ། ། ཤིན་ཏུ་ཡི་མུག་བདག་གི་འགྲོ་བ་ལ། ། ད་ལྟ་ཉིད་དུ་ཤི་ན་ཅི་མ་རུང་། ། ཤི་བར་འགྱུར་ཀྱང་བདེ་བ་མི་ཐོབ་པས། ། རྒྱལ་བ་རྣམས་ལ་གུས་པའི་བློ་གྲོས་ཀྱིས། ། རང་གི་སྲོག་དང་བསྡོས་ནས་འབད་པར་བྱ། ། འཇིགས་པའི་གཡང་ས་ཆེན་པོ་མ་མཐོང་བས། གཞན་ལ་ཕན་པའི་རེ་བ་མེད་ཀྱང་། རང་གི་བུ་སློབ་རྣམས་ལ་ཐུགས་བརྩེ་བའི་ཡིད་ཀྱིས། དགེ་བའི་བཤེས་གཉེན་ཆེན་པོ་ལྕགས་རི་བས་ཞུས་པ་ཡི་གེར་བཀོད་པ་རྫོགས་སོ། ། ། ། ««